《汾阳王单骑见番图歌为郭都督作》
明代·王世贞

中兴八叶唐成王，手挈太阿归权珰。是时吐蕃大披猖，河陇业已禠冠裳。

回纥角之蕃益张，横毡浴铁霾大荒。其气似欲吞秦凉，令公七尺万众当。

亲捧红日腾扶桑，九花神虬超欲骧。𦑂翿贝带青丝缰，令公眼底无豺狼。

免胄微见须髯苍，大酋咋指小酋僵。两都香火当复长，乞公片语还毡乡。

举觞釂天天为黄，马毛猬缩喑不扬。万刃立捲三秋霜，先声一夜摧西羌。

穹庐倒卓赞普亡，俘儿解辫血洗创。朔方以北仍称唐，归来钟鼓登明堂。

二十四考黄金方，临淮愧死军容忙。田家老奴跽道傍，何来枢密开同光。

后人往往誇身强，将军少年铁裲裆。连钱插羽梨花枪，用如电掣星流芒。

巴蜑賨叟黄头郎，爱养死力同肝肠。一苇坐扫千馀皇，为侯此图侯莫忘。

白茅虎竹出御床，还侯太尉邑汾阳。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。